**Notă informativă**

la proiectul de lege pentru modificarea şi completarea unor acte legislative

Necesitatea elaborării proiectului de lege pentru modificarea şi completarea unor acte legislative (în continuare – proiect de lege) derivă din situația în domeniul de reglementare a activităţilor de comerţ interior. Conform prevederilor cadrului juridic naţional, pentru desfăşurarea afacerii se solicită un număr extins de acte permisive (autorizaţii, certificate, avize, licenţe, etc.), majoritatea din care se dublează, impun costuri majore de timp şi resurse financiare și umane. Deși unele din aceste acte sunt inoportune sau inutile, se suprapun și nu oferă nici întreprinzătorului, și nici statului un avantaj real.

Peste 50 la sută din numărul total de întreprinderi mici şi mijlocii îşi desfăşoară activitatea în domeniul comerţului, iar acest fapt impune obținerea de către întreprinzători a autorizației de funcționare. Avînd în vedere reglementările actuale, obținerea autorizației de funcționare este dificilă și problematică:

* durează cca.70 de zile;
* este posibilă doar după obținerea unor pre-avize și autorizări adiționale de la cca.7 autorități de stat (autoritatea publică locală, subdiviziunile responsabile de construcții și urbanism, CNSP, ANSA, MAI, organul supravegherii de stat a măsurilor contra incendiilor, Camera de Licențiere);
* implică controale la fața locului, efectuate de regulă de autoritatea publică locală, CNSP, ANSA și organul supravegherii de stat a măsurilor contra incendiilor;
* diferă de la o localitate la alta;
* de regulă, termenul de valabilitate a autorizației este un an; respectiv, majoritatea întreprinzătorilor sînt obligați să obțină anual o nouă autorizație.

Propunerile de modificare a Legii cu privire la comerțul interior și a legislației adiacente au ca scop și vor asigura:

* **Instituirea mecanismului de ghişeu unic la emiterea autorizaţiei de funcţionare:**
* optimizarea reglementărilor ce țin de autorizația de funcționare în comerț și actelor permisive aplicate în prezent în contextul eliberării autorizației de funcționare în comerț:
* reducerea semnificativă a procedurilor și etapelor de eliberare a autorizațiilor de funcționare în comerț;
* excluderea suprapunerilor dintre funcțiile de autorizare și control ale autorităților publice locale (APL) și centrale (APC) în privința activităților de comerț;
* excluderea reglementărilor contradictorii și normelor inutile sau care creează impedimente în activitatea de comerț și în procesul de eliberare a autorizațiilor de funcționare în comerț.
* **Susţinerea comerţului cu produse autohtone;**
* **Reglementarea vînzărilor cu preţ redus în vederea prevenirii şi contracarării practicilor comerciale neloiale**

Principalele modificări propuse la Legea cu privire la comerțul interior prevăd:

* **Instituirea mecanismului de ghişeu unic la emiterea autorizaţiei de funcţionare:**
* definirea noțiunilor aplicate în cadrul legii și stabilirea unor noi noțiuni relevante (loc pentru comerț, unitate mobilă, comerț ambulant etc.);
* stabilirea expresă a cerințelor pe care trebuie să le întrunească comerciantul pentru a obține autorizația de funcționare în comerț și pentru a desfășura activități de comerț;
* implementarea mecanismului ghișeului unic la eliberarea autorizațiilor de funcționare și stabilirea funcțiilor APL și APC în cadrul acestui mecanism;
* trecerea de la modelul *ex-ante* de autorizare și control (efectuarea inspecțiilor pînă la inițierea activității de către întreprinzător) la modelul ex-post (efectuarea inspecțiilor după inițierea activității de către întreprinzător);
* stabilirea exactă a competențelor de control ale APL și APC implicate în autorizarea și supravegherea activității de comerț;
* stabilirea setului de documente necesar pentru prezentare la APL în vederea eliberării autorizației de funcționare în comerț, în dependență de activitățile desfășurate; excluderea actelor permisive solicitate în prezent de APL, care nu sunt necesare în procesul autorizării în domeniul comerțului intern;
* stabilirea cazurilor în care APL este în drept să refuze eliberarea, să suspende sau să retragă autorizația de funcționare în comerț, și a procedurilor respective;
* includerea modelelor de acte ce urmează a fi aplicate la eliberarea autorizației de funcționare în comerț;
* reducerea perioadei de eliberare a autorizației de funcționare în comerț pînă la 7 zile (de la cca.70 zile în prezent);
* extinderea termenului de valabilitate a autorizației de funcționare în comerț;
* menținerea condiției de eliberare gratuită a autorizației de funcționare în comerț și reglementarea aspectelor ce țin de taxele achitate de comercianți pentru deținerea autorizației de funcționare în comerț.
* **Susţinerea comerţului cu produse autohtone**

 Se propune de a reglementa suplimentar codul de bune practici în relaţia „furnizor – comerciant” în domeniul produselor alimentare, şi anume:

* Asigurarea reciprocă a accesului la informaţie privind condiţiile de livrare / achiziţionare a produselor alimentare;
* Interzicerea tuturor taxelor şi serviciilor care nu au tangenţă directă cu vînzarea produselor;
* Stabilirea unei cote din suprafaţa raftului / secţiei comerciale destinată expunerii produselor autohtone în cazul existenţei ofertei interne şi cererii pentru produsele respective;
* Determinarea termenelor de achitare pentru produsele recepţionate în dependenţă de termenul de valabilitate al produselor;
* Plafonarea mărimii avantajelor financiare (discount-uri, bonus-uri) acordate comercianţilor de către furnizori;
* Interzicerea returului de produse uşor alterabile furnizorului;
* Aplicarea sancţiunilor administrative pentru nerespectarea normelor de bune practici în relaţia furnizor – comerciant;
* **Reglementarea vînzărilor cu preţ redus în vederea prevenirii şi contracarării practicilor comerciale neloiale**

 Iniţiativa normativă vizată, urmează să reflecte următoarele reglementări esenţiale privind:

 **A) Vînzările cu preţ redus** (vînzările de lichidare, vînzările de soldare, vînzările promoţionale, vînzările efectuate în magazinele de fabrică sau depozit de fabrică, vînzările efectuate în unităţile comerciale denumite magazin de tip outlet, loteriile publicitare), prin definirea conceptuală şicondiţiile de desfăşurare a acestora.

 O noutate legislativă vizează introducerea perioadelor de soldare:

1. perioada 1 ianuarie – 15 aprilie inclusiv, pentru produsele de toamnă – iarnă

2. perioada 15 iulie – 31 octombrie inclusiv, pentru produsele de primăvară – vară

 Este de notat că, aceste perioade nu se referă la vînzările promoţionale, care pot fi realizate în orice moment în baza deciziei comerciantului. Necesitatea întroducerii perioadelor de soldare este motivată de delimitarea conceptuală a vînzărilor de soldare de vînzările promoţionale, precum şi stimularea practicii europene la nivel naţional.

 **B) Regulile de indicare şi comunicare a preţurilor la vînzările cu preţ redus**

 Realizarea acestor amendamente va avea un impact pozitiv asupra consumatorilor împotriva practicilor comerciale neloiale, prin impunerea respectării unor cerinţe specifice în materie de informare în cazurile practicării unor oferte de vînzare cu preţ redus, cum ar fi:

 - raportarea reducerii de preţ la preţul de referinţă practicat (noutatea acestei reglementări fiind şi introducerea noţiunii de **„preţ de referinţă”** luat în considerare pentru a calcula dacă o comunicare cu privire la o anumită reducere de preţ anunţată este reală sau nu);

 - modalităţile de indicare, afişare şi comunicare a reducerilor de preţ.

 Este de notat faptul, că reglementările privind regulile de indicare şi comunicare a preţurilor la vînzările cu preţ redus nu lezează principiile fundamentale ale economiei de piaţă şi ale concurenţei, conform cărora preţurile la produse şi/sau servicii se determină în procesul liberei concurenţe, pe baza cererii şi ofertei, şi nu reprezintă o reglementare a modului de fixare şi calculare a preţurilor.

 Această completare normativă fiind o necesitate impusă de problemele identificate, dat fiind că informaţiile disponibile demonstrează că utilizarea recurentă, în invitaţiile de a cumpăra la preţ redus, a unor informaţii inadecvate privind preţurile este legată şi de o lacună a cadrului legislativ.

 **C) Contravenţiile şi sancţiunile**

 Conform noilor reglementări, nerespectarea prevederilor cu privire la vînzările cu preţ redus se sancţionează cu amendă de la 50 la 100 de unităţi convenţionale aplicată persoanei fizice, şi cu amendă de la 100 la 200 de unităţi convenţionale aplicată persoanei juridice.

 Stabilirea valorii sancţiunilor respective a fost determinată de valoarea sancţiunilor pentru încălcarea regulilor privind protecţia consumatorilor prin utilizarea de către comerciant a practicilor comerciale incorecte (conform Art. 344 p.3 d), Capitolul XVIII al Codului Contravenţional al Republicii Moldova nr. 218 din 24.10.2008).

Activitatea de optimizare a procedurii de autorizare a desfăşurării activităţilor de comerţ în baza principiului “ghişeului unic” se regăseşte în pct.8 din Foaia de parcurs privind acţiunile Guvernului în vederea eliminării constrîngerilor critice în calea mediului de afaceri 2013-2014, aprobată prin Hotărîrea Guvernului nr.765 din 25.09.2013.

 **Viceministru Tudor COPACI**